ทองพุ่งทุบสถิติบาทละ23,350
ราคาทองคำพุ่งทุบสถิติใหม่ วันเดียวขึ้น 450 บาท ดันราคาทองแท่งบาทละ 23,350 บาท รูปพรรณ 23,750 บาท
4 ส.ค. 2554

ราคาทองคำพุ่งทุบสถิติใหม่ วันเดียวขึ้น 450 บาท ดันราคาทองแท่งบาทละ 23,350 บาท รูปพรรณ 23,750 บาท
สมาคมค้าทองคำรายงานราคาทองคำเมื่อเวลา 11.00น. วันที่ 3 ก.ค. พบว่าราคาทองคำปรับขึ้น 450 บาท ทำสถิติราคาใหม่ โดยราคาทองคำแท่ง รับซื้อบาทละ 23,250ขายบาทละ 23,350 บาท ขณะที่ทองรูปพรรณ รับซื้อบาทละ 22,906.76 ขายบาทละ 23,750บาท




ด้าน นายจิตติ ตั้งสิทธิ์ภักดี นายกสมาคมค้าทองคำ กล่าวว่า ทิศทางราคาทองคำในตลาดโลกยังคงอยู่ในช่วงขาขึ้น และวันนี้ขึ้นสูงจนน่ากลัว สังเกตได้จากราคาทองคำตลาดนิวยอร์กสหรัฐฯ ปิดเมื่อเช้ามืดวันนี้ เพิ่มขึ้น22.80 ดอลลาร์สหรัฐต่อออนซ์ หรือคิดเป็น 1.41%  มาปิดที่ 1,644.50 ดอลลาร์สหรัฐต่อออนซ์ และในระหว่างทางราคาทองก็มีความผันผวนตลอด บางช่วงปรับขึ้นสูงถึง 1,661 ดอลลาร์
ขณะที่ราคาทองในตลาดเอเชีย ก็ได้ปรับขึ้นสูงมาก ส่วนหนึ่งมาจากเกาหลีที่ซื้อทองเก็บกว่า 20 ตัน แต่ทั้งนี้คิดว่าราคาทองน่าจะยืนอยู่ที่ 1,650ดอลลาร์สหรัฐต่อออนซ์ หรืออาจเพิ่มจากนี้บ้างแต่ไม่มากนัก
"มองว่าราคาทองคำที่เพิ่มสูงขึ้นเกิดจากพฤติกรรมของคนที่เริ่มเปลี่ยนแปลงไป คนเริ่มที่จะไม่มั่นใจในเงินดอลลาร์ หรือเริ่มที่จะมองเห็นว่าความน่าเชื่อถือในการเก็บทองดีกว่าดอลลาร์ ดูจากเหตุการณ์วันนี้ ราคาทองโลกพุ่งสูงอย่างไม่เคยมีมาก่อน และในบ้านเราวันนี้ก็ทำนิวไฮอีก"นายจิตติกล่าว